
CONCEPT
în vederea elaborării Strategiei pe termen lung pentru reducerea emisiilor de gaze cu efect de seră – Moldova Neutră Climatic în 2050

	1. Denumirea documentului
	Strategia pe termen lung pentru reducerea emisiilor de gaze cu efect de seră – Moldova Neutră Climatic în 2050 (STL „Moldova Neutră Climatic în 2050”)

	2. Tipul documentului de politici publice care se propune a fi elaborat și perioada planificată de implementare
	Tipul documentului – Strategie.
Perioada de implementare 2026 -2050.
Documentul propus spre elaborare reprezintă un document de politici publice  pe termen lung în domeniul acțiunilor climatice orientate spre realizarea obiectivului de atingere a neutralității climatice până în anul 2050, și îndeplinirea angajamentelor asumate de către Republica Moldova în conformitate cu Convenția-cadru a Organizației Națiunilor Unite privind schimbările climatice (CONUSC), ratificată prin Hotărârea Parlamentului nr. 404/1995[footnoteRef:1], cu Acordul de la Paris (AP), ratificat prin Legea nr. 78/2017[footnoteRef:2], respectiv a angajamentelor asumate în calitate de parte contractantă a Tratatului Comunității Energetice (CEn), la care Republica Moldova a aderat prin Legea nr. 117/2009[footnoteRef:3].  [1:  <https://www.legis.md/cautare/getResults?doc_id=60740&lang=ro>.]  [2:  <https://www.legis.md/cautare/getResults?doc_id=99251&lang=ro>.]  [3:  <https://www.legis.md/cautare/getResults?doc_id=3445&lang=ro>.] 

Deși, potrivit pct. 13 din Regulamentul privind planificarea strategică, aprobat prin Hotărârea Guvernului nr. 386/2020, perioada de implementare a unei strategii este de 6–10 ani, proiectele majore de reducere a emisiilor de gaze cu efect de seră din cele șapte sectoare – energie, transport, clădiri, procese industriale, agricultură, folosința terenurilor, schimbarea destinației terenurilor și silvicultură (FTSCFTS), precum și deșeuri – necesită intervale de realizare comparabile sau chiar mai lungi. Această situație limitează posibilitatea evaluării comprehensive a sectoarelor și a monitorizării efectelor politicilor și proiectelor într-o perioadă scurtă.
Din acest motiv, perioada de implementare propusă pentru STL „Moldova Neutră Climatic în 2050” este stabilită în funcție de obiectivele naționale de dezvoltare a sectoarelor menționate și de atingerea neutralității climatice. Orizontul temporal ales este aliniat cu cel utilizat de statele membre ale Uniunii Europene, iar Republica Moldova, în calitate de stat candidat, urmează să își armonizeze cadrul legislativ și documentele de politică cu acquis-ul UE.
Documentul urmează a fi aprobat prin hotărâre de Guvern.

	3 Problemele din domeniu/subdomeniu care vor fi abordate în documentul de politici publice
	Republica Moldova este puternic afectată de schimbările climatice, care generează pierderi economice, sociale și de infrastructură. În același timp, angajamentele internaționale asumate (Acordul de la Paris, Tratatul Comunității Energetice) impun o tranziție accelerată către reducerea emisiilor și consolidarea rezilienței. Lipsa unui cadru strategic pe termen lung limitează capacitatea de coordonare, planificare investițională și predictibilitate a politicilor climatice.
Potrivit celui de-al 6-lea Raport al Panelului Interguvernamental pentru Schimbările Climatice (IPCC), temperatura globală la suprafața solului este în continuă creștere. Nivelul de încălzire globală cu 1.5-2.0°C va fi depășit în cursul secolului XXI, cu excepția cazului în care în următoarele decenii vor avea loc reduceri majore ale emisiilor de gaze cu efect de seră (GES). 
Până la sfârșitul secolului, în perioada anilor 2081–2100, temperatura ar putea crește față de perioada 1850–1900 cu: 1.0–1.8°C în scenariul cu emisii foarte scăzute de GES (SSP1-1.9), cu 2.1–3.5°C în scenariul cu emisii intermediare de GES (SSP2-4.5) și cu 3.3–5.7°C în scenariul cu emisii ridicate de GES (SSP5-8.5).
Pe teritoriul Republicii Moldova, temperaturile au înregistrat o tendință clară de creștere pe termen lung, accentuată în ultimele trei decenii. 
Se constată o creștere a frecvenței precipitațiilor abundente, care intensifică riscul de inundații pluviale. Distribuirea neuniformă a precipitațiilor amplifică pagubele, fiind estimat că aproape 10% din populație locuiește în zone cu risc sporit de inundații, iar 14% din instituțiile publice de sănătate sunt expuse aceluiași risc. Inundațiile afectează în special infrastructura rutieră, clădirile și terenurile agricole, generând anual prejudicii de aproximativ 0,8% din PIB. Daunele anuale medii asupra infrastructurii rutiere sunt evaluate la circa 82 milioane USD.
Ploile torențiale, grindina și vântul puternic provoacă, la rândul lor, perturbări ale infrastructurii, prin întreruperi ale alimentării cu energie electrică și afectarea transportului. Aceste fenomene determină daune semnificative și pierderi economice considerabile, care se propagă de-a lungul rețelelor de infrastructură și lanțurilor de aprovizionare, costând întreprinderile din țară aproximativ 55,7 milioane USD anual.
CONUSC,  și-a propus obiectivul de a stabiliza concentrațiile GES în atmosferă la un nivel care să prevină interferențele antropice periculoase cu sistemul climatic. 
Obiectivele AP la CONUSC, constau în: 
· menținerea creșterii temperaturii medii globale cu mult sub 2°C peste nivelurile preindustriale și continuarea eforturilor pentru limitarea creșterii temperaturii cu până la 1.5°C; și 
· creșterea capacității de adaptare la efectele negative ale schimbărilor climatice. 
În acest sens, părțile semnatare ale Acordului de la Paris întreprind acțiunile corespunzătoare prin elaborarea și implementarea Contribuțiilor Naționale Determinate (CND), în conformitate cu deciziile Conferințelor Părților. CND-urile reprezintă cea mai mare ambiție posibilă a unei țări-părți în ceea ce privește reducerea emisiilor de GES, reflectă progresul față de contribuțiile anterioare, se bazează pe rezultatele Bilanțului Global și integrează principiul responsabilităților comune, dar diferențiate, ținând cont de circumstanțele naționale. Acestea includ obiective asumate la nivelul întregii economii.

Conform Articolului 4.9 al Acordului de la Paris, țările-părți își actualizează CND o dată la cinci ani. Republica Moldova și-a prezentat prima CND (CND 1.0) la 25 septembrie 2015, CND 2.0 la 4 martie 2020, iar CND 3.0 la 6 mai 2025. Prin CND 3.0, Republica Moldova își sporește ambiția de atenuare față de CND 2.0, asumând un obiectiv absolut de reducere a emisiilor de GES cu 71% sub nivelul anului 1990 până în 2030, comparativ cu obiectivul necondiționat anterior de 70%.

Pentru anul 2035, obiectivul absolut asumat este reducerea emisiilor de GES cu 75% sub nivelul anului 1990. Această țintă se înscrie pe traiectoria de reducere ce conduce până în 2050 la atingerea nivelului de emisii net-zero (prin compensarea emisiilor nereductibile cu sechestrările de carbon provenite din sectorul utilizării terenurilor, schimbării destinației terenurilor și silviculturii) (Tabelul 1). 
Tabelul 1. Obiectivele absolute, asumate la nivelul întregii economii, de reducere a emisiilor de GES, incluse în CND ale RM la Acordul de la Paris 

	
	Obiective de reducere a emisiilor de GES 

	CND 1.0 (2015)
	64-67% sub nivelul anului de referință 1990 către 2030

	CND 2.0 (2020)
	70% sub nivelul anului de referință 1990 către 2030

	CND 3.0 (2025)
	71% sub nivelul anului de referință 1990 către 2030
75% sub nivelul anului de referință 1990 către 2035
Neutralitatea climatică către anul 2050 



Deși CND 3.0 nu stabilește ținte pentru gaze cu efect de seră direct individuale, Republica Moldova anticipează, reducerea emisiilor nete de metan cu 64% sub nivelul anului 1990 până în 2030 și cu 68% sub nivelul anului 1990 până în 2035. Reducerea emisiilor de metan se numără printre cele mai rapide modalități de diminuare a încălzirii globale pe termen scurt, și reprezintă o completare esențială pentru atenuarea emisiilor de dioxid de carbon. 
 În conformitate cu Articolul 4.19 din AP toate Părțile ,,urmează să formuleze și să comunice strategii de dezvoltare cu emisii reduse de gaze cu efect de seră pe termen lung (SDER-TL), ținând seama de Articolul 2, luând în considerare responsabilitățile lor comune, dar diferențiate, și capacitățile respective, în lumina diferitelor circumstanțe naționale." 
Astfel, prin Decizia 1/CP.21,[footnoteRef:4] a Conferinței Părților (COP) în cadrul CONUSC, Părțile sunt invitate să comunice Secretariatului CONUSC, "strategii de dezvoltare cu emisii reduse de gaze cu efect de seră pe termen lung până la jumătatea secolului", în conformitate cu Articolul 4.19 din AP.  [4:  CONUSC (2016), Decizia 1/CP.21 Adoptarea Acordului de la Paris, <https://unfccc.int/resource/docs/2015/cop21/eng/10a01.pdf>.] 

În timp ce CND-urile au o perspectivă pe termen scurt și mediu (de la cinci până la zece ani în viitor), SDER-TL stabilesc o viziune pe termen lung (25-30 de ani în viitor).  Perspectiva pe termen lung a SDER-TL va ajuta țara să identifice potențialele bariere în calea implementării unei dezvoltări cu emisii reduse și soluțiile pentru depășirea acestor bariere pe termen scurt. SDER-TL oferă oportunitatea de a urmări retrospectiv rezultatele ambițioase în materie de emisii pentru a identifica etapele și barierele pe termen scurt, mediu și lung. Acest lucru poate ajuta factorii de decizie politică să înțeleagă mai bine condițiile și termenele care pot necesita un anumit tip de acțiune, ceea ce poate contribui la procesul de punere în aplicare a CND-urilor. 
Țările care elaborează SDER-TL urmează să caute oportunități de a conecta această strategie la CND. Acest lucru poate fi realizat prin:  
· Asigurarea coerenței între domeniile tematice și scenariile considerate în CND, respectiv în SDER-TL;
· Utilizarea etapelor intermediare și a obiectivelor și țintelor din CND ca instrument de implementare a SDER-TL;
· Asigurarea unor acorduri instituționale și de guvernanță sinergice și durabile pentru a alinia procesele de implementare a SDER-TL și CND; 
· Coordonarea sincronizării unei potențiale revizuiri a SDER-TL cu procesul de comunicare a unor CND-uri actualizate la fiecare cinci ani.
STL urmează să includă și opțiunile de politică pentru punerea în practică de politici și măsuri în vederea reducerii impactului pe termen scurt și mediu al emisiilor de metan asupra emisiilor de GES, ținând cont de potențialul ridicat de încălzire globală și durata de viață relativ scurtă în atmosferă a metanului. 
Regulamentul (UE) 2018/1999[footnoteRef:5], a fost transpus în RM prin HG nr. 10/2024 pentru aprobarea Regulamentului privind Mecanismul de Guvernanță Energetică și a Acțiunilor Climatice[footnoteRef:6]. Regulamentul stabilește la nivel național cadrul juridic pentru Mecanismul de Guvernanță Energetică și a Acțiunilor Climatice, pentru a asigura realizarea obiectivelor privind documentele de politică în domeniul energiei și climei, în realizarea obiectivului de neutralitate climatică al CEn, precum și contribuția la monitorizarea progresului implementării acestuia. Prin implementarea prevederilor Regulamentului se va asigura o guvernanță fiabilă, favorabilă incluziunii, eficientă din punctul de vedere al costurilor, transparentă și previzibilă pentru cele cinci dimensiuni ale Uniunii Energetice (securitatea energetică, piața internă a energiei, eficiența energetică, decarbonizarea, cercetarea, inovarea și competitivitatea), strâns legate între ele și care se consolidează reciproc. Urmează a fi remarcat și faptul că, obiectivul nr. 2 al Mecanismului de Guvernanță Energetică și a Acțiunilor Climatice ține nemijlocit de elaborarea, notificarea, actualizarea și evaluarea STL. Cuprinsul STL „Moldova Neutră Climatic în 2050” va urma cadrul general definit în Anexa nr. 3 a Regulamentului privind mecanismul de guvernanță energetică și a acțiunilor climatice, aprobat prin HG nr. 10/2024. [5:  <https://eur-lex.europa.eu/legal-content/EN/TXT/PDF/?uri=CELEX:32018R1999>.]  [6:  <https://www.legis.md/cautare/getResults?doc_id=142366&lang=ro>.] 

În contextul de mai sus, reducerea emisiilor de GES este o prioritate esențială atât la nivel mondial, regional, cât și național, datorită impactului semnificativ pe care schimbările climatice cauzate de creșterea concentrației GES în atmosferă îl au asupra vieților omenești, infrastructurii și economiilor. Concomitent, adaptarea la schimbările climatice este o componentă esențială a dezvoltării durabile și a securității umane, care implică o serie de strategii și acțiuni coordonate, axate pe dezvoltarea socială și economică durabilă, rezilientă la impactul schimbărilor climatice, prin crearea unui mediu favorabil puternic pentru acțiuni de adaptare coerente și eficiente, cu beneficii de atenuare, prin integrarea riscului climatic în procesul de luare a deciziilor privind investițiile și de planificare a afacerilor, rămânând în același timp incluzivă la nivel social și sensibilă la impactul de gen al schimbărilor climatice. Realizarea pro activă, complexă, coordonată și la toate nivelurile a măsurilor atenuare și adaptare, poate contribui la reducerea impactului anticipat al schimbărilor climatice. Aceste eforturi necesită angajament continuu și o colaborare inter- și intrasectorială pentru a răspunde provocărilor tot mai complexe și interconectate ale lumii moderne.

	4. Scopul elaborării documentului de politici publice
	Adoptarea strategiei pe termen lung „Moldova Neutră Climatic în 2050” este necesară deoarece aceasta reprezintă o acțiune prioritară prevăzută în Programul Național de Aderare 2025–2029 și răspunde recomandării Comisiei Europene, care sugerează Republicii Moldova să adopte o strategie de dezvoltare pe termen lung cu emisii reduse și să îmbunătățească coordonarea instituțională și interinstituțională în domeniul politicilor climatice.
Scopul STL „Moldova Neutră Climatic în 2050” este stabilirea obiectivelor de  realizare pe termen lung a reducerii treptate și ireversibile a GES  și sporirii reținerilor prin sechestrare de către absorbanți a GES în toate sectoarele, în vederea protecției sănătății umane, integrității ecosistemelor și a biodiversității împotriva amenințărilor pe care le reprezintă schimbările climatice, la consolidarea capacității de adaptare, de reducere a vulnerabilității societății la schimbările climatice și la sporirea rezilienței climatice, precum și la realizarea unei economii circulare incluzive și unui sistem energetic foarte eficient în ceea ce privește consumul de energie, bazat într-o mare măsură pe sursele de energie regenerabile și îmbunătățirea eficienței energetice.
Principalele motive ce justifică necesitatea elaborării unui document de politici publice în domeniul reducerii emisiilor de GES sunt:
· Reducerea emisiilor de gaze cu efect de seră (GES), până la 71 % comparativ cu anul de referință 1990 către anul 2030 și până la 75 % comparativ cu anul de referință 1990 către anul 2030;
· Atingerea obiectivului de neutralitate climatică până în anul 2050;
· Alinierea la politicile și cadrul legislativ al Uniunii Europene. În calitate de stat candidat, Republica Moldova trebuie să armonizeze planificarea climatică cu Pactul Verde European și obiectivele UE pentru 2050. O strategie pe termen lung facilitează integrarea treptată în piața europeană și accesul la finanțare europeană și internațională.
· Atingerea obiectivelor asumate la nivel internațional, respectarea obligațiilor din Acordul de la Paris, asigurarea coerenței cu rezultatele Bilanțului Global și cu cerințele de actualizare periodică a ambiției..
· Coordonarea investițiilor majore de infrastructură. Proiectele de decarbonizare (rețele energetice, eficiență energetică, mobilitate electrică, soluții industriale cu emisii reduse, reîmpădurire, gestionarea deșeurilor) au durate lungi de implementare și costuri ridicate.
· Creșterea rezilienței economice și reducerea riscurilor climaterice. Evenimentele extreme (secetă, inundații, furtuni) generează costuri economice tot mai mari. Reducerea emisiilor și adaptarea climatică devin parte integrantă a stabilității economice pe termen lung.
Republica Moldova își propune să devină neutră din punct de vedere climatic, ajungând în 2050 la nivelul net-zero (emisiile de GES nereductibile vor fi compensate prin sechestrările de carbon din sectorul folosința terenurilor, schimbarea categoriei de folosință a terenurilor și silvicultură). 
Tranziția la neutralitatea climatică va aduce oportunități semnificative, cum ar fi potențialul de creștere economică pentru noi modele de afaceri și piețe, pentru noi locuri de muncă și dezvoltare tehnologică. Politicile de cercetare, dezvoltare și inovare de perspectivă vor avea un rol cheie. Obținerea neutralității climatice va necesita depășirea unor provocări serioase și cuprinde instrumente adecvate, stimulente, sprijin și investiții publice și private semnificative pentru a asigura o tranziție eficientă din punct de vedere al costurilor, justă și echilibrată din punct de vedere social și echitabilă, ținând cont de circumstanțe naționale. 
Operaționalizarea STL „Moldova Neutră Climatic în 2050” se va realiza prin PNIEC, PDER și PNASC, documentele de politici publice[footnoteRef:7] care urmează a fi actualizate și ale căror obiective și ținte vor fi coroborate cu cele ale STL.  [7:  În conformitate cu pct. 10 din Regulamentul cu privire la planificarea strategică, aprobat prin HG nr. 386/2020, documentele de politici publice în Republica Moldova sunt de două tipuri – strategia și programul. Conform pct. 13 din Regulament, strategia este un document de politici publice care prezintă viziunea și descrie politicile publice ale autorității publice pe termen lung (6-10 ani), iar conform pct. 16 din același Regulament, programul este un document de politici publice pe termen mediu (3-5 ani), elaborat pentru implementarea strategiilor, care detaliază și concretizează politicile ce urmează a fi realizate în domeniile acoperite de strategii.] 

Orizontul de implementare a STL „Moldova Neutră Climatic în 2050” se propune anul 2050. Detalierea măsurilor și acțiunilor necesare atingerii obiectivelor și țintelor STL „Moldova Neutră Climatic în 2050” la orizontul anilor 2030, 2035, 2040 și 2045 vor fi prezentate în versiunile actualizate ale PNIEC, respectiv PDER și PNASC.

	5. Concordanța cu documentele de politici publice, de planificare și angajamentele internaționale
	Elaborarea STL „Moldova Neutră Climatic în 2050” este planificată în Programul Național de Aderare a Republicii Moldova la Uniunea Europeană 2025-2029, care vine întru implementarea recomandării din Raportul privind pregătirea pentru aderarea RM la UE. Recomandarea Comisiei este că  Moldova ar trebui să adopte o strategie de dezvoltare pe termen lung cu emisii reduse și să îmbunătățească coordonarea instituțională și interinstituțională.
Strategia națională de dezvoltare „Moldova Europeană 2030” (SND), aprobată prin Legea nr. 315/2022[footnoteRef:8] stabilește direcțiile strategice de dezvoltare ale țării și ale societății și adaptează prioritățile, obiectivele, indicatorii și țintele angajamentelor internaționale asumate de RM cu contextul național.  [8:  <https://www.legis.md/cautare/getResults?doc_id=134582&lang=ro>.] 

Prin urmare, STL „Moldova Neutră Climatic în 2050”, va integra în sine prioritățile de dezvoltare durabilă ale țării din SND „Moldova Europeană 2030”, în special obiectivele specifice menționate în Obiectivul General 10 „Asigurarea unui mediu sănătos și sigur”, care urmăresc:
· Obiectivul specific 10.1. Îmbunătățirea calității apei, aerului și a solurilor;
· Obiectivul specific 10.2. Creșterea durabilă a suprafeței pădurilor și ariilor protejate;
· Obiectivul specific 10.3. Asigurarea unui consum responsabil al resurselor naturale;
· Obiectivul specific 10.4. Tranziția activă spre economia verde și circulară.
Concomitent, prin intermediul obiectivelor STL „Moldova Neutră Climatic în 2050” va putea fi urmărit progresul realizării la nivel național a următoarelor Obiective de Dezvoltare Durabilă (ODD) pe domeniul mediului, și anume:
· ODD 1: Eradicarea sărăciei în toate formele sale și în orice context (Ținta 1.5 Până în 2030, crearea rezilienței celor săraci și aflați în situații vulnerabile și reducerea expunerii și vulnerabilității acestora la evenimente extreme legate de climă, inclusiv secetă și inundații);
· ODD 3: Sănătate și stare de bine/ ținta - până în 2030, reducerea mortalității și morbidității provocate de creșterea temperaturilor extreme;
· ODD 6: Asigurarea disponibilității și managementul durabil al apei și sanitației pentru toți; 
· ODD 12: Asigurarea unor tipare de consum și producție durabile (Ținta 12.2. Până în 2030, realizarea gestionării durabile și utilizării eficiente a resurselor naturale; Ținta 12.4. Crearea sistemelor integrate de gestionare a deșeurilor și substanțelor chimice, care să contribuie la reducerea cu 30% a cantităților de deșeuri depozitate și creșterea cu 20% a ratei de reciclare până în anul 2023; Ținta 12.5. Până în 2030, reducerea semnificativă a generării de deșeuri, prin prevenire, reducere, reciclare și reutilizare, în special la nivel municipal, ș.a.);
· ODD 13. Luarea unor măsuri urgente de combatere a schimbărilor climatice și a impactului lor (Ținta 13.1. Consolidarea rezistenței și capacității de adaptare la riscurile legate de climă și dezastrele naturale; Ținta 13.2. Integrarea măsurilor privind schimbările climatice în politici, strategii și planuri naționale; Ținta 13.3. Fortificarea cadrului instituțional în domeniul adaptării la schimbările climatice, asigurarea conștientizării de către toți actorilor implicați, inclusiv, a populației, a riscurilor schimbărilor climatice și a măsurilor de adaptare);
· ODD 14. Conservarea și utilizarea durabilă a oceanelor, mărilor și a resurselor marine pentru o dezvoltare durabilă; 
ODD 15. Protejarea, restaurarea și promovarea utilizării durabile a ecosistemelor terestre, gestionarea durabilă a pădurilor, combaterea deșertificării, stoparea și repararea degradării solului și stoparea pierderilor de biodiversitate. 
Obiectivele STL „Moldova Neutră Climatic în 2050” urmează a fi concordate cu Reforma 5.6.12-13: Acțiuni climatice și decarbonizare din Agenda de Reformă aferentă Planului de Creștere 2025–2027, care vizează operaționalizarea completă, până în anul 2027, a unui sistem MRV-A aliniat cerințelor EU ETS și pachetului MRV-A al EnC, aplicabil pe întreg teritoriul Republicii Moldova. Obiectivele  Strategiei vor contribui la consolidarea cadrului tehnic și instituțional necesar colectării timpurii și fiabile a datelor la nivel de instalație, facilitând astfel construcția unui viitor instrument național de tarifare a carbonului, indiferent de forma acestuia și de momentul aderării la EU ETS. Această abordare va asigura coerența dintre tranziția climatică pe termen lung și pașii concreți necesari conformării Republicii Moldova la cerințele EU ETS și la Foaia de Parcurs pentru Decarbonizare a Uniunii Europene.
În conformitate cu pct. 38 al Regulamentului privind mecanismul de guvernanță energetică și a acțiunilor climatice, aprobat prin HG nr. 10/2024[footnoteRef:9], prima STL urma să fie elaborată până la data de 1 ianuarie 2025 și apoi până la data de 1 ianuarie 2029 și, ulterior, la fiecare zece ani cu o perspectivă de cel puțin 30 de ani în atingerea obiectivelor de neutralitate climatică ale CEn, urmând să fie prezentată Secretariatului CEn și să fie actualizată la fiecare cinci ani, după caz.  [9:  <https://www.legis.md/cautare/getResults?doc_id=142366&lang=ro>.] 

Concomitent, în conformitate cu art. 31 a Legii nr. 74/2024 privind acțiunile climatice[footnoteRef:10], STL „Moldova Neutră Climatic în 2050” este elaborată de către Ministerul Mediului în corespundere cu Acordul de la Paris, cerințele privind cuprinsul documentului sunt stabilite în Regulamentul privind Mecanismul de Guvernanță Energetică și a Acțiunilor Climatice, iar conform art. 61 a Legii nr. 74/2024 privind acțiunile climatice, Guvernul urmează să asigure elaborarea și adoptarea tuturor actelor normative necesare pentru implementarea acesteia, inclusiv a STL, în termen de 18 luni de la data publicării legii (16 mai 2024). [10:  <https://www.legis.md/cautare/getResults?doc_id=143228&lang=ro>.] 

Implementarea STL „Moldova Neutră Climatic în 2050” va fi realizată prin intermediul mecanismelor CBTM, care vor fi actualizate anual și vor include proiectele prioritare identificate în baza obiectivelor, acțiunilor și termenelor stabilite în Strategie. Aceste mecanisme vor permite integrarea planificării climatice în procesele bugetare și operaționale ale ministerelor, asigurând o coordonare eficientă între instituțiile responsabile.
În completare, pentru realizarea obiectivelor și proiectelor prevăzute în STL „Moldova Neutră Climatic în 2050”, se va examina posibilitățile de mobilizare a resurselor externe, inclusiv atragerea donatorilor, a partenerilor de dezvoltare și a investitorilor privați. Mobilizarea acestor resurse va avea drept scop facilitarea implementării proiectelor prioritare și accelerarea tranziției către neutralitate climatică, în conformitate cu angajamentele asumate de Republica Moldova în procesul de aderare la Uniunea Europeană.

	6. Perioada planificată  pentru elaborarea documentului de politici  publice 
	
Ministerul Mediului își propune realizarea exercițiului de elaborare a proiectului STL „Moldova Neutră Climatic în 2050” până la finele trimestrului II al anului 2026 după care să fie inițiată procedura de promovare. 
 
 

	7. Părțile implicate în elaborarea documentului de politici publice și mecanismele de asigurare a transparenței și a participativității 
	Proiectul Strategiei  urmează a fi elaborat de Ministerul Mediului, cu suportul proiectului ”EU4ClimateResilience Decarbonizarea și Reziliența Climatică în Țările Parteneriatului Estic”, finanțat de Uniunea Europeană și guvernul Germanei. Ministerul poartă responsabilitate pentru elaborarea Strategiei, precum și pentru promovarea acesteia spre aprobare, iar după se va ajusta Programul de dezvoltare cu emisii reduse al Republicii Moldova până în anul 2030, iar după intrarea în vigoare a documentului Ministerul va continua monitorizarea și raportarea rezultatelor acțiunilor prevăzute de Program către Guvern.
Elaborarea documentului va implica următoarele instituții:
Autorități publice centrale: Ministerul Mediului; Ministerul Energiei; Ministerul Infrastructurii și Dezvoltării Regionale; Ministerul Agriculturii și Industriei Alimentare;	Ministerul Finanțelor; Ministerul Afacerilor Interne; 	Ministerul Dezvoltării Economice și Digitalizării; Ministerul Muncii și Protecției Sociale; Ministerul Sănătății; Ministerul Justiției; Ministerul Educației și Cercetării; Parlament, Comisia mediu, climă și tranziție verde.
Autorități administrative din subordinea ministerelor: Agenția de Mediu; Agenția „Moldsilva” și Institutul de Cercetări și Amenajări Silvice, subordonat acesteia; I.P. Administrația Națională „Apele Moldovei”; Serviciul Hidrometeorologic de Stat; Inspectoratul pentru Protecția Mediului; Inspectoratul General pentru Situații de Urgență;	Agenția Națională pentru Sănătate Publică; Serviciul Vamal; Agenția Națională de Îmbunătățiri Funciare; I.P. Agenția de Intervenție Plăți pentru Agricultură; Agenția de Dezvoltare Regională; Agenția Națională Transport Auto; Autoritatea Aeronautică Civilă; Agenția Navală a Republicii Moldova; Agenția Feroviară.
Instituții publice în care ministerele au calitatea de fondator: Centrul Național pentru Energie Durabilă; I.P. “Oficiul Național de Implementare a Proiectelor în domeniul Mediului”; I.P. “Institutul Național de Cercetări Aplicative în Agricultură și Medicină Veterinară”; Unitatea Consolidată pentru Implementarea și Monitorizarea Proiectelor în domeniul Agriculturii finanțate de Banca Mondială; Unitatea Consolidată pentru Implementarea Programelor IFAD; Organizația pentru Dezvoltarea Antreprenoriatului.
Ale autorități administrative centrale: Biroul Național de Statistică; Agenția Națională pentru Cercetare și Dezvoltare; Agenția Națională pentru Siguranța Alimentelor; Agenția Medicamentului și Dispozitivelor Medicale; Agenția Geodezie, Cartografie și Cadastru; I.P. Agenția Servicii Publice.
Parteneri de dezvoltare: Delegația Uniunii Europene în Republica Moldova; Secretariatul Comunității Energetice;	Agenția de Cooperare Internațională a Germaniei (GIZ Moldova);	Ambasada Elveției / Agenția Elvețiană pentru Dezvoltare și Cooperare; Ambasada Austriei / Agenția Austriacă pentru Dezvoltare; Ambasada Suediei / Agenția Suedeză pentru Dezvoltare și Cooperare Internațională;	Ambasada Japoniei / Agenția Internațională de Cooperare a Japoniei; PNUD Moldova; Banca Mondială; BERD, BEI, BIRD.
Întregul proces se va realiza transparent, activ și participativ, în strictă conformitate cu prevederile Legii nr. 100/2017 cu privire la actele normative, Legii nr. 239/2008 privind transparența în procesul decizional, Hotărârii Guvernului nr. 967/2016 cu privire la mecanismul de consultare publică cu societatea civilă în procesul decizional, precum și alte acte normative care prevăd mecanismul de consultare, elaborare și promovare a documentelor de politici publice.

